
ESIPUHE


Seksuaali-ja sukupuolivähemmistöihin kuuluvat ihmiset kohtaavat työelämässä ja arjessa monenlaista syrjintää ja epäasiallista kohtelua, joka on henkistä väkivaltaa. Esimerkiksi Euroopan perusoikeusviraston tekemän selvityksen mukaan vain 8 % suomalaisista lhbtqia+ -ihmisistä kokee voivansa olla täysin omana itsenään työpaikallaan, ja 13 % on kohdannut työssään edellisen vuoden aikana syrjintää (FRA 2020, 33). Yleisimpiä syitä, miksi sateenkaari-ihmiset eivät uskalla olla avoimia työpaikalla ovat ilkeily, vitsailu, ulkopuolelle jättäminen, näkymättömyys yleisessä keskustelussa ja myös suoranainen syrjintä. Sukupuolivähemmistöt ovat seksuaalivähemmistöjä vähemmän avoimia itsestään, ja he kohtaavat syrjintää muita lhbtqia+ -ihmisiä yleisemmin. (Lehtonen 2006, 27–31; FRA 2020, 31–33; Oikeusministeriö 2021, 12–15.) Uskonnollisiin yhteisöihin kuuluminen lisää sateenkaari-ihmisten kohtaamaa syrjinnän riskiä (Jalonen 2018, 25-2; Coley 2019, 1, 11-12).




LHBTQIA+


L = lesbo


H = homo


B = bi


T = trans


Q = queer


I = intersukupuolinen


A = aseksuaali


+ = muut sateenkaariihmiset





Mitä useammassa intersektiossa on yhteiskunnallisesti syrjityssä asemassa, sitä suurempi on riski joutua myös väkivallan uhriksi. Kristinuskon nimissä ja Raamatulla on perusteltu monenlaista syrjintää, vallankäyttöä ja hengellistä väkivaltaa: rasismia ja sortoa (Buell 2005; Heimola 2017; Vuola 2019), naisten miehelle alisteista asemaa (Alanko & Hakala 2019; Peake & Rosenberg 2019), toisin uskovien ja muiden kulttuurien pakkokäännyttämistä (Miranda 2010; Rauhala 2013; Parker 2021), vammaisten ulossulkevaa kohtelua (Solevåg 2018; Henning 2021) ja sateenkaari-ihmisten syrjintää (Nissinen 1994; Gasper 2015–2016; Coley 2019; Tsokkinen 2019; Talvitie 2020; Iivanainen 2023). Raamatun tulkinnalla ja uskonnolla perusteltu moninainen syrjintä on hengellistä väkivaltaa, joka pahimmillaan vaarantaa ihmisen psyykkisen hyvinvoinnin ja täysimääräiset ihmisoikeudet (Linjakumpu 2015; Hurtig & Linjakumpu 2020; Iivanainen 2021, 2023; Kinnunen & Vikman 2024). Kenelle tilaa riittää? Kenelle paikkoja on? -kirja avaa erityisesti evankelis-luterilaisen kirkon sisällä seksuaali- ja sukupuolivähemmistöihin kuuluviin kirkon jäseniin ja työntekijöihin kohdistuvan moninaisen ja laajan hengellisen väkivallan ja eheyttämisen yleisyyttä ja ilmenismuotoja.


Kirjan nimi on mukaelma Suomessa kristinuskon sisällä tutusta Jumalan kämmenellä -lastenlaulusta, jossa lauletaan: ”Jumalan kämmenellä ei pelkää lintunen, Jumalan kämmenellä ei pelkää ihminen. Kaikille tilaa riittää, kaikille paikkoja on. Jumalan kämmenellä ei kukaan ole turvaton.”. Laulu on monelle kristitylle todellinen turvalaulu – ja samaan aikaan valtavan monelle lhbtqia+ -ihmisille muistutus siitä, että laulun sanoma ei omalla kohdalla omassa uskonyhteisössä ole totta. Laulutkin voivat olla hengellisen väkivallan välineitä tilanteissa, joissa kirkko, seurakunta tai uskonyhteisö ei hyväksy seksuaalisuuden ja sukupuolen moninaisuutta osana Jumalan kuvaa. Ja silloin, kun omana itsenä avoimesti oleminen ei ole uskonyhteisössä turvallista ja oman identiteetin takia kohtaa hengellistä väkivaltaa ja eheyttämistä.


Minulta kysytään usein, miksi seksuaali- ja sukupuolivähemmistöön kuuluvana työskentelen kirkossa, vaikka kirkko instituutiona ja kristityt kollektiivisena yhteisönä syrjivät ja kohdistavat hengellistä väkivaltaa sekä minuun yksilönä että seksuaali- ja sukupuolivähemmistöihin yleisesti. Teen töitä kirkossa, koska fundamentalistinen, kolonialistinen ja syrjivä uskonto ei ole ainoa totuus kristinuskosta, ja haluan osaltani olla muuttamassa rakenteita sisältäpäin. Vaikka en olisi kristitty, voisin silti allekirjoittaa kristinuskon päähahmon Jeesuksen ydinopetukset:


”Rakasta lähimmäistä niin kuin itseäsi.”


”Kaikki, minkä tahdotte ihmisten tekevän teille, tehkää te heille.”


Näiden ohjeiden soveltamisen esimerkeiksi Jeesus antoi muun muassa nälkäisten ruokkimisen, ilman vaatteita olevien vaatettamisen, muualta tulleiden auttamisen, rauhanomaisen yhteiselon eri kansojen ja uskontoja harjoittavien kesken, rikkauksista luopumisen köyhien hyväksi ja kaikkien, joita yhteiskunnassa sorretaan mukaan kutsumisen.


Toivoa itselleni tuo se, että vaikka kristinuskon nimissä on tehty ja edelleen tehdään paljon pahaa, ei se ole koko totuus. Kaikilla eri kristinuskon toiminta-alueilla löytyy intersektionaalisen ja inklusiivisen kristinuskon sanoman välittäjiä. Toimijoita, joilla on tahto dekolonialisoida ja dekonstruktoida valkoista, patriarkaalista, länsimaista valtaa kristinskon sisällä. Uskon vahvasti, että muutos lähtee yhteisön sisältä olipa kyse rasismista, ableismista, seksismistä, homo-, bi- ja transfobiasta tai misogyniasta. Muutos on sukupolvien ketju yksittäisiä ihmisiä ja suurempia ihmisryhmiä, jotka uskovat toivon ja oikeudenmukaisuuden voimaan. Tämän vuosisatoja jatkuneen ketjun yksi osa olen, ja kutsun uusia muutoksen ja toivon välittäjiä mukaan ketjuun tutkimusta tekemällä, kirjoittamalla ja puhumalla.


Yksin minulla ei olisi ollut voimia jatkaa muutostyön ketjua. Olen loputtoman kiitollinen kaikille ihmisoikeuksien esitaistelijoille, jotka ovat mahdollistaneet sen, että voin tuoda epäkohtia ja muutostarpeita esiin ja, että voin nojata edeltäjieni pioneerityöhön. Olen myös syvästi kiitollinen lukuisille tärkeille ja kannustaville ihmisille, jotka ovat tukeneet minua tällä matkallani niin yksityiselämässäni, opinnoissani, työtehtävissäni, kirjoitusprosessissani kuin tutkimustyötä tehdessäni.


Olen oppinut ihmisoikeuksien puolustamisen polkua kulkiessani, että joskus ihmiset, jotka ulkoisesti näyttävät olevan tukena, ovatkin heitä, jotka tosipaikan tullen jättävät hengellisen väkivallan uhrin selviämään yksin ja kääntyvät tätä vastaan. Olen myös oppinut, että joskus ihmiset, joista vähiten olisin uskonut, että he asettuisivat konkreettisesti ja näkyvästi hengellisen väkivallan uhrin tueksi, ovatkin heitä, jotka suojelevat ja tukevat silloinkin, kun se asettaa heidät enemmistön keskellä vihan kohteeksi. On helppo tukea silloin, kun se lisää omaa suosiota. Vaatii oikeudenmukaisuuden tahtoa ja rohkeutta asettua tueksi silloin, kun eettisesti toimiminen asettaa itsen epämukavuusalueelle, ja aiheuttaa riskin menettää ihailevan yleisön suosio.


Hiljaisuus ylläpitää hengellistä väkivaltaa ja syrjintää.


Siten vaikenemalla osallistut väkivaltaan.


Haluan uskoa, että sinä et vaikene. Uskoen, toivoen ja rakastaen, Ani









MITÄ HENGELLINEN VÄKIVALTA JA EHEYTYS OVAT?


Hengellinen väkivalta on uskonnolliseen kontekstiin ja esimerkiksi hengellisiin doktriineihin eli oppijärjestelmiin perustuvaa ja liittyvää henkistä väkivaltaa. Hengelliseen väkivaltaan voi liittyä fyysistä väkivaltaa (esimerkiksi lähisuhdeväkivaltaa ja lasten fyysistä kurittamista) tai seksuaalista väkivaltaa. Tämän lisäksi osa hengellisestä väkivallasta voi olla taloudellista väkivaltaa, kuten yhteisöstä tai puolisosta taloudellisesti riippuvaiseksi tekemistä.


Hengellisen väkivallan ilmenemismuotoja ovat muun muassa:




	pelottelu


	käännyttäminen


	syyllistäminen


	eristäminen ja


	kontrollointi.





Hengellisen väkivallan käyttäjä pyrkii nujertamaan toisen ihmisen “vääräksi” katsomansa elämänkatsomuksen, elämäntavan tai mielipiteen, ja väkivallan tekijä uskoo tällaisen käännyttämisen ja painostamisen olevan toiselle tämän parhaaksi. Tekijä on usein varma omien motiiviensa oikeutuksesta ja hyvyydestä. Siinä missä voimaannuttava uskonnollisuus tukee parhaimmillaan ihmisen hyvinvointia ja antaa elämäniloa, vahingoittava uskonnollisuus aiheuttaa henkisiä traumoja ja mielenterveysongelmia. Tämä johtuu muun muassa siitä, että uskonnolla ja hengellisyydellä on usein syvä yhteys arvojen ja identiteetin muodostumiseen – myönteisesti tai kielteisesti. Hengellistä väkivaltaa voi tapahtua kaikissa uskonnollisissa yhteisöissä, ja se voi ilmetä osana uskonnollisen yhteisön vakiintunutta toimintakulttuuria tai useiden ihmisten toteuttamina yksittäisinä ja toistuvina uhriin kohdistuvina tapauksina. Hengellinen väkivalta on aktiivista toimintaa, vaikka hengellisen väkivallan tekijä ei aina itse tiedosta toimivansa väkivaltaisesti. Karismaattisen johtajan ylläpitämään fundamentalistiseen hengelliseen yhteisöön kuuluminen lisää riskiä joutua hengellisen väkivallan uhriksi. Lasten ja nuorten kokonaisvaltaisen hyvinvoinnin ja turvallisen kehityksen kannalta on erityisen huolestuttavaa, että hengellistä väkivaltaa voi uskonyhteisön toiminnan ohella tapahtua myös perheissä ja muissa lähisuhteissa. (Linjakumpu 2015, 61; Hurtig & Linjakumpu 2020, 9; Iivanainen 2021, 138; Iivanainen 2023, 12–13.)


Kirkkohallitus on julkaissut Kirkko ja hengellisen väkivallan ratkaisut -oppaan, joka toimii pohjana hengelliseen väkivaltaan puuttumiselle evankelis-luterilaisen kirkon seurakuntatyön sisällä. Oppaan soveltamisessa evankelis-luterilaisen kirkon sisällä tapahtuvan sateenkaari-ihmisiin kohdistuvan hengellisen väkivaltan kohdalla on haasteena, että oppaan tulokulma ja tausta on fundamentalististen uskonyhteisöjen hengellisen väkivallan rakenteissa. Oppaassa kuvatussa hengellisen väkivallan määritelmässä on osa-alueita, jotka eivät sovellu suoraan evankelis-luterilaisen valtakirkon kontekstiin. Oppaassa muun muassa todetaan, että hengellisen väkivallan käyttö ja hyväksyntä yhteisössä tapahtuu useimmiten ympäristöissä, joita leimaa autoritaarisuus, eksklusiivisuus ja kuriyhteisöllisyys (Hurtig & Linjakumpu 2020, 9; taustaksi myös Linjakumpu 2015, 72–85). Evankelis-luterilaisten kirkkojen seurakunnat eivät lähtökohtaisesti ole tällaisia yhteisöjä / työyhteisöjä, ja tämän lisäksi yhdenvertaisuus- ja tasa-arvolait velvoittavat kirkkoa toimimaan työnantajana inklusiivisesti, vuorovaikutuksellisesti, syrjimättömästi ja kaikille turvallisella tavalla. Yhdenvertaisuus ja tasa-arvo eivät toki siltikään evankelis-luterilaisessa kirkossa sateenkaari-ihmisten osalta ole toteutuneet eivätkä edelleenkään toteudu (Valve 2004; Tiilikka & Tähtinen 2011; Malkus ry 2020; Iivanainen 2021, 2023). Evankelis-luterilaisessa kirkossa valta on kuitenkin hajautettu ja rakenteisiin on määritelty, miten erilaisissa syrjintä- ja väkivaltatilanteissa toimitaan. Rakenteet ovat olemassa, mutta niiden soveltamiseen tarvitaan tarkempia ohjeistuksia ja koulutusta. Evankelis-luterilaisen kirkon sisällä tapahtuvan lhbtqia+ -ihmisiin kohdistuvan hengellisen väkivallan määrittelyyn tarvitaan tarkempi määritelmä.


Kirjoitan tällä hetkellä väitöskirjaa seksuaali- ja sukupuolivähemmistöihin kirkon työyhteisöissä kohdistuvasta hengellisestä väkivallasta, ja yksi väitöskirjani tavoitteista on luoda uutta hengellisen väkivallan käsitteistöä evankelis-luterilaisen kirkon sisälle. Määrittelen väitöskirjassani hengellisen työpaikkaväkivallan käsitteen (Spiritual Workplace Violence SWV). Käsitteistö ei ehdi tähän kirjaan mukaan, joten en avaa sitä tässä siksi enempää.


Rakenteellisesti tarkasteltuna evankelis-luterilainen valtakirkko mahdollistaa herätysliiketyyppisiä ja fundamentalistisia yhteisöjä laajemmin yhdenvertaisuuden ja tasa-arvon edistämisen ja valvomisen, mikäli hiippakuntien ja seurakuntien johtajat sellaisen aktiivisen arvovalinnan tekevät. Evankelis-luterilaisessa kirkossa hengellinen väkivalta mahdollistuu autoritaarisuutta ja kuriyhteisöllisuutta useammin tietämättömyyden, työyhteisöissä syrjinnän mahdollistavien jäykähköjen rakenteiden, syrjintään ja hengelliseen väkivaltaan puuttumattomuuden, johtamiskoulutuksen yksipuolisuuden/puutteellisuuden ja hallintobyrokratian takia (Iivanainen 2023, 26). Hengelliselle väkivallalle on yleistä, että se on usein korostetun yhteisöllistä, jolloin sitä oikeutetaan yhteisössä sovituilla merkityksillä ja käytännöillä (Hurtig & Linjakumpu 2020, 8). Evankelis-luterilaisessa kirkossa hengellinen väkivalta usein nivoutuu seurakunnan ja lähipiirin arkeen, kuten kirjaani varten toteuttamani kyselytutkimusten vastaukset osoittavat. Hengellinen väkivalta voi kohdistua sateenkaari-ihmisten ohella myös heterocisnaisiin ja yleisemminkin heterocisihmisten uskonnon harjoittamiseen ja elämään. Keskityn Kenelle tilaa riittää? Kenelle paikkoja on? -kirjassa nimenomaan sateenkaari-ihmisiin kohdistuvaan hengelliseen väkivaltaan.


Seksuaali- ja sukupuolivähemmistöihin kohdistuvan hengellisen väkivallan määrittelyssä ja tutkimuksessa ei ole riittävää ottaa huomioon vain yhteisöllinen ja fundamentalistinen tulokulma vaan on tärkeää huomioida myös sukupuolentutkimuksen, seksologian, intersektionaalisuuden, inklusiivisuuden, vähemmistöstressin ja kontekstuaalisen teologian teoreettiset näkökulmat (Iivanainen 2023). Seurakunnassa työskenteleviin tai seurakunnan toiminnoissa mukana oleviin sateenkaari-ihmisiin kohdistuvassa syrjinnässä, häirinnässä ja työpaikkaväkivallassa on pääsääntöisesti aina mukana myös hengellinen ulottuvuus. Erityisen huolestuttavaa on, että kirkon työntekijät kokevat, että esihenkilö ei kykene ratkaisemaan työpaikan ristiriitoja (TTK 2011, 28–31; Iivanainen 2023, 54) ja, että esihenkilöt itse syrjivät tai toteuttavat hengellistä väkivaltaa. Tämän osoittavat myös kyselyni tulokset.




CIS = ihminen, jonka sukupuoli-identiteetti vastaa hänelle syntymässä määriteltyä sukupuolta.


HETERO = seksuaalinen ja/tai romanttinen kiinnostus kohdistuu naisena miehiin ja miehenä naisiin.





Yksi syy, miksi tätä kirjaa kirjoitan on se, että evankelis-luterilaisessa kirkossa elää vahva Kirkkohallituksen oppaan kaltainen narratiivi siitä, että hengellinen väkivalta ja varsinkin eheytys olisivat asioita, joita tapahtuu vain herätysliikkeissä tai suljetuissa yhteisöissä (Iivanainen 2021; Iivanainen 2023). Vaikka kirjani käsittelee nimenomaan hengellistä väkivaltaa uskonnollisissa yhteisöissä, on kuitenkin tärkeää tiedostaa, että kaikki uskonnollisissa yhteisöissä tapahtuva henkinen tai muu väkivalta ei ole hengellistä väkivaltaa (Hurtig & Linjakumpu 2020, 8). Tästä syystä tarvitaan kyselyni kaltaista tietoa hengellisen väkivallan moninaisista ilmenemismuodoista ja kokonaisvaltaisista vaikutuksista ihmiseen. Selkeät ja hengellisen väkivallan eri intersektiot huomioon ottavat määritelmät ja tuen prosessit edesauttavat hengellisen väkivallan ehkäisemistä ja siihen puuttumista seurakuntatyön ja uskonyhteisöjen arjessa. Evankelis-luterilaisen kirkon kontekstissa on sateenkaari-ihmisten turvallisuuden kannalta merkitystä, millaisia ennaltaehkäiseviä toimenpiteitä kirkossa tehdään hengellisen väkivallan ja eheytyksen estämiseksi sekä, millaisia seurauksia havaitusta hengellisestä väkivallasta ja eheytyksestä on tekijöille määritelty (Iivanainen 2023, 9).


Hengellinen väkivalta on rakenteellista ja yhteisöllistä väkivaltaa


Hurtig & Linjakumpu (2020) määrittelevät yhteisökytköksen Kirkkohallituksen oppaassa seuraavanlaisesti: ”Kulttuurisesta, uskonnollisesta tai maantieteellisestä taustasta riippumatta ryhmien käyttämä väkivalta nojaa yhteisöllisyydestä nouseviin lähtökohtiin”. Näiden lähtökohtien pohjalta oppaassa määritelty hengellinen väkivalta on:




	yhteisön sisällä tapahtuvaa


	tarkoitettu turvaamaan yhteisöllisten käyttäytymissääntöjen asema


	yhteisön perinteenmukaista ja edelleen ainakin joidenkin sen jäsenten mielestä oikeutettua


	useamman tekijän toimesta toteutettavaa


	useampaan henkilöön kohdistuvaa


	useimmiten toistuvaa ja jatkuvaa väkivaltaa.





Hengellinen väkivalta on kokemuksellista väkivaltaa eli se on konkreettista kokemuksellista toimintaa, joka kohdistuu väkivallan kohteena oleviin ihmisiin. Tämän kaltainen väkivalta vahingoittaa myös ihmisen uskonnonvapautta, ja usein se vaikuttaa käsitykseen omasta itsestään uskovana ihmisenä vahingoittaen uskonnollista identiteettiä. (Hurtig & Linjakumpu 2020.) Väkivallan mekanismin mukaisesti jo pelkästään pelko ja uhka vaikuttavat siihen, että ihminen ei uskalla eikä voi turvallisesti ilmaista itseään ja alkaa siksi jo etukäteen rajoittamaan omaa toimijuuttaan (Ensi ja turvakotien liitto 2021). Samalla tavalla myös hengellisen väkivallan uhka voi vaikuttaa sen kohteena olevan ihmisen toimintaan, ilmaisuun ja olemiseen etukäteen. Hengellisen väkivallan uhri voi seurausten pelossa rajata omia valinnanmahdollisuuksiaan esimerkiksi tulevaisuuden, koulutuksen, työelämän, harrastusten ja ystävyyssuhteiden suhteen.

